Diari Oficial de la Generalitat Valenciana


Sumari del DOGV 9888, del 09-07-2024 (2024/6739)

RESOLUCIÓ de 8 de juliol de 2024,del director general de Relacions amb les Corts, de la Presidència de la Generalitat, per la qual es publica el Conveni de col·laboració entre la Generalitat, a través de la Conselleria de Sanitat, i la Diputació Provincial de València pel qual es modifica el Conveni de creació del Consorci per a la gestió de l'Hospital General Universitari de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9888

Data del DOGV
:   09-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6739


Organisme emissor
:   Presidència de la Generalitat

Tipus de document
:   Resolució

RESOLUCIÓ de 8 de juliol de 2024,del director general de Relacions amb les Corts, de la Presidència de la Generalitat, per la qual es publica el Conveni de col·laboració entre la Generalitat, a través de la Conselleria de Sanitat, i la Diputació Provincial de València pel qual es modifica el Conveni de creació del Consorci per a la gestió de l'Hospital General Universitari de València. [2024/6739]  
  
La Generalitat, a través de la Conselleria de Sanitat i la Diputació Provincial de València han subscrit, prèvia tramitació reglamentària, els dies 2 i 1 de juliol de 2024, respectivament, el Conveni pel qual es modifica el Conveni de creació del consorci per a la gestió de l'Hospital General Universitari de València, per la qual cosa conforme amb el que es preveu en l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 5 de juliol de 2024 i número 0641/2024, correspon la publicació en el Diari Oficial de la Generalitat Valenciana, que figura annex a esta resolució.  
  
València, 8 de juliol de 2024.- El director general de Relacions amb les Corts: Jorge Bellver Casaña.  
  
  
  
Conveni de col·laboració pel qual es modifica el Conveni de creació del consorci per a la gestió de l'Hospital General Universitari de València  
  
Reunits  
D'un part, el conseller de Sanitat, Marciano Gómez Gómez, en representació de l'Administració de la Generalitat, nomenat pel Decret 11/2023, de 19 de juliol, del president de la Generalitat, conformement al que disposa l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, i facultat per a firmar el present conveni per l'Acord del Consell de data 5 de juny de 2024.  
I, d'una altra part, Vicente José Mompó Aledo, president de la Diputació Provincial de València, en virtut de la facultat conferida pel Ple de la corporació provincial de data 14 de juliol de 2023. En virtut de les atribucions que li conferix l'article 34.1.b de la Llei 7/1985, de 2 d'abril, reguladora de les bases de règim local, assistit pel secretari general de la corporació, en l'exercici de les funcions de fe pública administrativa que li atribuïx la legislació vigent. El Ple de la diputació provincial va aprovar el present conveni en data 21 de maig de 2024.  
  
  
Les parts intervinents es reconeixen amb capacitat legal necessària per a obligar-se, en nom de les entitats que representen, i formalitzar el present conveni de col·laboració, i, en virtut d'això,  
  
Exposen  
Primer. El Consorci Hospital General Universitari de València (d'ara en avant, CHGUV) constituïx una entitat jurídica pública de naturalesa institucional i de base associativa, formada per la conselleria amb competències en matèria de sanitat de la Generalitat Valenciana i la Diputació Provincial de València.  
Així mateix, té com a finalitat gestionar l'Hospital General Universitari de València i gaudix de personalitat jurídica plena i independent de la dels seus membres i capacitat d'obrar per a complir els seus fins.  
  
Segon. En data 26 de desembre de 2001 es va aprovar la creació del CHGUV mitjançant la formalització del Conveni de col·laboració entre la Conselleria de Sanitat de la Generalitat Valenciana i la Diputació Provincial de València per a la creació d'un Consorci per a la Gestió de l'Hospital General Universitari de València (d'ara en avant, el Conveni), que es va publicar en el DOGV núm. 4158, de 31 de desembre de 2001, i en el Butlletí Oficial de la Província de la mateixa data.  
Figura inscrit en el Registre de convenis de la Generalitat Valenciana amb el número 0992/2001, i es respon així a la voluntat de les dos parts d'incorporar de manera completa, tant orgànicament com funcionalment, l'Hospital General Universitari de València a la xarxa sanitària de la conselleria amb competències en matèria de sanitat mitjançant la fórmula i el model organitzatiu de gestió que permeta proporcionar el marc adequat per a poder portar a la pràctica els principis innovadors que inspiraven la nova política sanitària, amb total garantia de qualitat i eficiència en la integració dels recursos.  
Tercer. El 29 de març de 2006 es va modificar el Conveni de 26 de desembre de 2001, amb nova redacció de determinades clàusules, a fi d'aprofundir en el model de gestió descentralitzat, actualitzant qüestions relatives al patrimoni del Consorci, el seu finançament, el règim jurídic del seu personal i altres aspectes formals i d'adequació a la planificació sanitària, i es van modificar els Estatuts del CHGUV, amb una nova redacció íntegra, que es van publicar en l'annex al conveni, i que constituïxen normes bàsiques i de referència quant a creació, estructura, organització i funcionament del Consorci (DOGV núm. 5268, de 29 de maig de 2006).  
Quart. El 20 de febrer de 2007 es va publicar un Conveni de col·laboració entre l'Agència Valenciana de Salut i el Consorci Hospital General Universitari de València que va tindre per objectiu l'encomanda de gestió dels centres sanitaris dependents directament de l'Agència Valenciana de la Salut del Departament de Salut 9 al Consorci Hospital General Universitari de València (DOCV núm. 5454, de 20 de febrer de 2007).  
Quint. Posteriorment, la Llei 15/2014, de 16 de setembre, de racionalització del sector públic i altres mesures de reforma administrativa, en la disposició final dècima va modificar la Llei 15/1997, de 25 d'abril, sobre habilitació de noves formes de gestió del Sistema Nacional de Salut, per a incloure una nova disposició addicional única que repercutix en el règim jurídic dels consorcis sanitaris i que afecta de ple la modificació dels Estatuts del CHGUV.  
Sext. La Llei 40/2015, d'1 d'octubre, de règim jurídic del sector públic, va establir una sèrie de previsions que afecten de manera directa el règim jurídic dels consorcis (estructura, finançament, atribucions, organització del personal), tant els constituïts abans que entrara en vigor com els que puguen constituir-se en un futur, i incorpora com a novetat principal la regulació del règim jurídic dels consorcis, directament aplicable i amb efectes importants per al CHGUV.  
Sobre esta base, com que és necessari mamprendre una modificació del conveni i una adaptació dels Estatuts del CHGUV, el Consell de Govern d'este òrgan, en la sessió de 20 de febrer de 2023, va acordar tramitar una proposta de modificació tant de determinades clàusules del conveni de col·laboració com d'alguns preceptes dels estatuts.   
  
  
D'acord amb el que s'ha exposat, les entitats intervinents convenen les següents  
  
Clàusules  
  
Primera. Objectiu del conveni  
L'objectiu del present conveni que se subscriu entre la Generalitat, a través de la conselleria amb competències en matèria de sanitat, i la Diputació Provincial de València, és:  
a) Modificar determinades clàusules del conveni subscrit entre les dos parts en data 26 de desembre de 2001, de creació del Consorci per a la Gestió de l'Hospital General Universitari de València, modificat a través d'un altre conveni en alguns aspectes el 29 març de 2006.  
  
b) Modificar alguns articles dels Estatuts del Consorci per a la Gestió de l'Hospital General Universitari de València i refondre en un annex a este conveni el text íntegre d'estos.  
  
Segona. Modificació de clàusules del conveni de 26 de desembre de 2001  
1a. Es modifica la clàusula primera del Conveni, la redacció de la qual queda així:  
«Primera. Constitució i règim jurídic del Consorci.  
El present conveni té per objectiu la constitució del Consorci de l'Hospital General Universitari de València (d'ara en avant, el Consorci) perquè les administracions que l'integren col·laboren en la gestió de l'assistència sanitària a prestar a través de l'HGUV, que atendrà la població que determine la planificació de la Conselleria de Sanitat, d'acord amb el que establix la disposició transitòria 1a.1 de la Llei 14/1986, de 24 d'abril, general de sanitat, i la disposició transitòria 3a de la Llei 7/1990, de 29 de desembre, de pressupostos de la Generalitat Valenciana per a 1991.   
El Consorci es regularà pel present conveni, els estatuts que consten en l'annex, de conformitat amb el que s'establix en la normativa aplicable als consorcis sanitaris, i, subsidiàriament, per la normativa que regula amb caràcter general els consorcis».  
2a. Es modifica la clàusula tercera del Conveni, que queda redactada així:  
«Tercera. Aportacions econòmiques.   
1. Per a complir els seus fins, el Consorci comptarà amb les aportacions econòmiques següents:  
- De la conselleria amb competències en matèria de sanitat de la Generalitat Valenciana:  
El pressupost del Consorci es finançarà amb càrrec als pressupostos de la Generalitat Valenciana per a 2006 i els exercicis següents, d'acord amb la codificació establida en els pressupostos anuals de la Generalitat.  
  
L'import anual de l'aportació esmentada es calcularà de conformitat amb el sistema de finançament capitatiu de la conselleria amb competències en matèria de sanitat, considerant tant les aportacions previstes per la Diputació com la quantia del pressupost de les unitats assistencials del Departament de Salut 9 dependents directament de la conselleria.  
  
Este import serà establit i modificat, si és el cas, mitjançant una resolució de la conselleria amb competències en matèria de sanitat, condicionat a l'existència de crèdit adequat i suficient en els corresponents pressupostos anuals de la Generalitat Valenciana, sense perjuí dels ajustos que hagen de realitzar-se en relació amb l'equilibri pressupostari del Consorci.  
Els pagaments amb càrrec a l'aportació de la conselleria amb competències en matèria de sanitat es realitzaran de manera periòdica, de conformitat amb la legislació vigent.  
Tot això sense perjuí de les transferències de capital que, en virtut de la llei anual de pressupostos, puga consignar part de la Generalitat Valenciana per al finançament d'inversions extraordinàries o per a la modernització de les infraestructures del Consorci Hospital General Universitari de València, ni d'altres convenis que per a qüestions específiques puga establir el Consorci amb la Generalitat Valenciana o els seus organismes autònoms.  
- De la Diputació de València:  
Sis milions deu mil cent vint-i-un euros (6.010.121,00 €) cada exercici.  
L'import dels fons transferits pel Ministeri d'Hisenda, corresponents a la participació en fons del Ministeri d'Administracions Públiques (MAP)».  
3a. Es modifica el punt B de la clàusula novena del Conveni, la redacció del qual queda així:  
«[…]  
B) Efectes de la dissolució en matèria de personal.  
El Consorci es va subrogar, des de la seua constitució, en el règim jurídic del personal laboral i funcionari de la Diputació adscrit a l'HGUV. En el supòsit de dissolució del Consorci, el personal propi i adscrit a este procedent de l'HGUV inclòs en l'annex III, així com el personal que s'haja incorporat fins a eixe moment, s'adscriurà a la Generalitat, amb respecte als seus drets consolidats, en els termes previstos en l'article 28.3.a dels Estatuts del Consorci i d'acord amb la legislació que li siga aplicable en matèria de personal i retribucions. Tot això sense perjuí dels drets d'informació i consulta reconeguts als representants legals dels treballadors en la normativa vigent».  
  
4a. Se suprimix la clàusula catorzena del Conveni, relativa al règim transitori.  
  
Tercera. Modificació d'articles dels Estatuts del Consorci per a la Gestió de l'Hospital General Universitari de València  
1r. Es modifica l'article 1 dels estatuts, que queda redactat de la manera següent:  
«Article 1. Denominació, entitats consorciades i domicili   
1. Amb la denominació de Consorci de l'Hospital General Universitari de València (CHGUV), es constituïx un consorci en el qual participen la Generalitat i la Diputació Provincial de València.  
2. El domicili del Consorci serà el de la seu de l'Hospital General Universitari de València, avinguda de les Tres Creus, número 2, de València, que pot variar per acord del Consell de Govern».  
2n. Es modifica el punt 1 de l'article 2 dels estatuts, que queda redactat així:  
«Article 2. Objectiu i finalitats  
1. L'objectiu del Consorci és la prestació de l'assistència i els servicis sanitaris, assenyalats en l'annex II, sociosanitaris, socials i de desenvolupament del coneixement, així com la participació en programes de promoció de la salut, prevenció de malalties i rehabilitació, tot això en els termes que preveu el Reial decret 1030/2006, de 15 de setembre, pel qual s'establix la cartera de servicis comuns del Sistema Nacional de Salut i el procediment per a la seua actualització.  
…».  
3r. Es modifica el títol i el punt 1 de l'article 3 dels estatuts, que queda redactat així:   
«Article 3. Personalitat jurídica, capacitat, participació dels ens consorciats i administració d'adscripció  
1. El consorci regulat en estos estatuts constituïx una entitat de dret públic, de naturalesa institucional i de base associativa, amb personalitat jurídica pròpia i diferenciada de la de les entitats que l'integren i amb plena capacitat d'obrar per a complir els seus fins, i queda adscrit a l'Administració de la Generalitat, a través de la conselleria amb competències en matèria de sanitat.  
...».   
4t. Es modifica l'article 4 dels estatuts, que queda redactat així:  
  
«Article 4. Règim jurídic  
1. El Consorci, que té caràcter voluntari, es regirà pel Conveni regulador i pels presents estatuts, així com pel que establix la normativa aplicable als consorcis sanitaris, i, subsidiàriament, per la normativa bàsica estatal i l'autonòmica que regulen amb caràcter general els consorcis.  
  
2. En l'exercici de les competències determinades en l'article 54.4 de l'Estatut d'Autonomia de la Comunitat Valenciana, la Generalitat exercirà la tutela de l'organització i els servicis vinculats i/o dependents del Consorci, amb la finalitat d'assegurar el compliment de la seua finalitat, i vetlarà per l'assignació correcta dels recursos econòmics».  
  
5t. Es modifica el paràgraf segon del punt 1 de l'article 5 dels estatuts, que queda redactat així:  
«Article 5. Règim patrimonial  
1. …  
També constituïxen part del patrimoni del Consorci els fons obtinguts per la prestació de servicis sanitaris a altres institucions i tercers obligats al pagament, en els termes que establix el Reial decret 1030/2006, de 15 de setembre, pel qual s'establix la cartera de servicis comuns del Sistema Nacional de Salut i el procediment per a la seua actualització; i les donacions, els llegats i qualsevol altra aportació pública i privada que s'aplique a una finalitat determinada, acceptada segons el que preveja la legislació vigent.  
...».   
6t. Es modifica el títol i el punt 1 de l'article 7 dels estatuts, que queda redactat així:  
«Article 7. Règim pressupostari, de comptabilitat i de control economicofinancer i patrimonial  
1. El Consorci estarà subjecte al règim de pressupost, comptabilitat i control de la Generalitat, sense perjuí que se subjecte al que prevegen les normes reguladores de l'estabilitat pressupostària i la sostenibilitat financera.  
En tot cas, es durà a terme una auditoria dels comptes anuals, que serà responsabilitat de l'òrgan de control de la Generalitat.   
El pressupost del Consorci haurà de formar part dels pressupostos anuals de la Generalitat i haurà d'incloure's en el compte general de la Generalitat.  
...».  
7m. Es dona una nova redacció a l'article 8 dels estatuts, que queda redactat així:  
«Article 8. Règim de personal  
1. El personal al servici del Consorci podrà ser funcionari, estatutari o laboral, i haurà de procedir de les administracions participants.  
Excepcionalment, el Consorci podrà seleccionar el seu propi personal, amb naturalesa jurídica laboral, mitjançant una convocatòria pública i de conformitat amb els principis d'igualtat, mèrit, capacitat i publicitat.  
2. El personal que s'adscriga al Consorci a través de qualsevol dels procediments previstos en la normativa d'ocupació pública mantindrà inalterable el seu règim jurídic d'origen i li serà aplicable la seua normativa pròpia.  
Així mateix, el personal laboral propi del Consorci, mentres no es produïsca la seua estatutarització, quedarà sotmés al conveni col·lectiu del CHGUV vigent en cada moment, així com a la resta de normativa laboral i, amb caràcter supletori, al que disposa el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic».  
  
8u. Es dona una nova redacció a l'article 9 dels estatuts, que queda redactat així:  
«Article 9. Règim de contractació i responsabilitat patrimonial  
1. El Consorci ajustarà la seua activitat contractual al que es disposa en la legislació de contractes del sector públic, amb la consideració de poder adjudicador i d'administració pública, a més de la condició de mitjà propi instrumental i servici tècnic de l'Administració de la Generalitat, així com de les entitats i els organismes que depenguen d'esta.  
  
El CHGUV podrà adherir-se als procediments de contractació centralitzada de la Generalitat o qualsevol altra administració pública.  
2. El Consorci té atribuïda la competència per a tramitar i resoldre les reclamacions de responsabilitat patrimonial a què es referixen els articles 106.2 de la Constitució Espanyola, amb subjecció al que prevegen a este efecte les lleis reguladores del procediment administratiu comú i del sector públic».  
9é. Es modifica el títol i el punt 2 de l'article 10 dels estatuts, que queda redactat així:  
«Article 10. Garanties de la ciutadania, el servici, la planificació, la coordinació i la cooperació  
1. Es respectaran en tot moment els drets atorgats a les persones usuàries tant per la Llei 14/1986, de 25 d'abril, general de sanitat, com per la Llei 10/2014, de 29 de desembre, de salut de la Comunitat Valenciana, i altres disposicions aplicables; en qualsevol cas, es respectarà el dret a disposar de l'assistència religiosa d'elecció segons les pròpies, establint procediments i òrgans que faciliten la seua exigència i prestació.  
En totes les activitats realitzades en l'àmbit del Consorci, i especialment en les de docència i investigació, es tindrà respecte absolut i rigorós als drets de les persones assistides.  
2. En tot cas el Consorci garantirà la continuïtat assistencial i l'atenció sanitària que haurà de prestar-se, almenys, amb l'abast previst en el Reial decret 1030/2006, de 15 de setembre, pel qual s'establix la cartera de servicis comuns del Sistema Nacional de Salut i el procediment per a la seua actualització.  
...».  
10é. S'elimina l'apartat d de l'article 11 que fa referència al director gerent i s'elimina l'apartat 4 de l'article 12.  
11é. Es modifica la lletra m i s'addicionen la lletra t i la lletra u en el punt 1, i es modifica el punt 2 de l'article 13 dels estatuts, que queda redactat així:  
«Article 13. Funcions del Consell de Govern  
1. Al Consell de Govern li corresponen les funcions i les facultats següents:  
…  
m) Les contractacions de tota mena actuant com a òrgan de contractació d'acord amb la normativa vigent en matèria de contractació administrativa pública i resoldre les qüestions que plantege la interpretació i el compliment d'estos contractes.   
…  
t) Acordar el despatxament disciplinari del personal laboral del CHGUV.  
u) Aprovar l'oferta d'ocupació pública i els instruments de planificació del personal del Consorci.  
2. El Consell pot delegar l'exercici de les seues atribucions en qualsevol dels altres òrgans, qualsevol dels seus membres, excepte les enumerades en les lletres a, b, c, e, f, g, i, o, p, r i t”.  
12é. Es modifica el títol i les lletres f, i i j, s'addicionen les lletres k, l i m, es reordenen les lletres n i o, així com el paràgraf últim del punt 1 de l'article 15 dels estatuts, que queda redactat així:  
  
“Article 15. Funcions de la Presidència i de la Vicepresidència   
1. Corresponen a la persona titular de la Presidència del Consell de Govern les atribucions que s'indiquen a continuació:  
…  
h) Resoldre en via administrativa recursos que s'interposen contra les resolucions dictades pels diferents òrgans directius o per la Direcció Gerència.  
i) La convocatòria de provisió de llocs i de selecció de personal; així mateix, el nomenament dels tribunals i de les comissions de valoració.  
  
j) La contractació del personal laboral fix.  
k) Intervindre en les negociacions amb els representants del personal respecte de les condicions de treball.  
l) La imposició de sanció disciplinària per falta greu o molt greu; així mateix, les resolucions sobre l'execució de les sancions disciplinàries.  
m) Qualsevol altra mena d'assumpte que li delegue el Consell de Govern.  
n) Totes les no atribuïdes expressament a altres òrgans.  
La persona titular de la Presidència pot delegar l'exercici de les seues atribucions, excepte les indicades en les lletres b, e i h.  
…».  
13é. Es modifica el punt 1 de l'article 16 dels estatuts, que queda redactat així:  
«Article 16. Règim de sessions del Consell de Govern   
1. El Consell de Govern es reunirà en sessió ordinària dos ocasions en l'any natural, a raó d'una ocasió per semestre.  
...».  
14é. Es modifica el punt 1 i s'afig el punt 4 a l'article 17 dels Estatuts, que queda redactat com seguix:  
«Article 17. Convocatòries  
1. La convocatòria de les reunions es farà per mitjans electrònics, amb cinc dies d'anticipació a la data de la reunió, i contindrà l'orde del dia, fora del qual no es podran prendre acords vàlids, llevat que en la reunió siguen presents tots els membres i ho consenten expressament.  
  
 …  
4. El Consell de Govern es podrà constituir, convocar, celebrar les sessions, adoptar acords i remetre actes tant de manera presencial com a distància.  
En les sessions que celebre el Consell de Govern a distància, els membres podran trobar-se en diferents llocs sempre que s'assegure per mitjans electrònics, incloent-hi també els telefònics i els audiovisuals, la identitat dels membres o les persones que els suplisquen, el contingut de les seues manifestacions i el moment en què es produïxen, així com la interactivitat i la intercomunicació entre ells en temps real i la disponibilitat dels mitjans durant la sessió. Entre altres, es consideraran inclosos entre els mitjans electrònics vàlids el correu electrònic, les audioconferències i les videoconferències».  
  
15é. Es modifica el títol de l'article 19, s'elimina el punt d i es modifiquen els punts b i c de l'article 19 dels Estatuts, que queden redactats com es mostra:   
«…  
b) Elaborar les actes amb el vistiplau de qui exercisca la Presidència.  
c) Certificar les actuacions del Consell de Govern, amb el vistiplau de qui exercisca la Presidència».  
16é. Es modifica l'article 20 dels estatuts, que queda redactat així:  
  
«Article 20. Actes   
La persona titular de la Secretaria estendrà l'acta corresponent cada sessió, en la qual han de constar necessàriament les persones assistents, l'orde del dia de la reunió, les circumstàncies del temps i el lloc de celebració, els punts principals de les deliberacions i els acords adoptats.  
Quan així se sol·licite, es transcriurà en l'acta el contingut literal de les intervencions i dels vots particulars, si n'hi ha, sempre que en els dos casos es faciliten a este efecte, en absència de gravació de les reunions».  
  
17é. S'elimina l'article 21 dels estatuts vigents fins ara, «Resolucions del president».  
18é. Es modifica el títol i els punts 2 i 3 de l'article 22 dels estatuts vigents fins ara, que queda redactat així, i es reordenen com a article 21 dels nous estatuts:  
«Article 21. Òrgans de direcció i òrgans administratius  
1. …  
2. El Consell de Govern aprovarà l'estructura directiva i administrativa del Consorci i el seu reglament orgànic i funcional, i haurà de procurar donar una resposta integrada i coordinada al i la pacient com a protagonista i eix d'un model assistencial orientat a satisfer les seues necessitats.  
3. Tindran la consideració d'òrgans administratius les persones titulars dels centres, les àrees o les unitats orgàniques en els termes que s'establisquen en la corresponent estructura orgànica. En este concepte es podran incloure tant la responsabilitat sobre àrees estructurals del centre com la responsabilitat sobre funcions. En qualsevol cas, l'estructura orgànica comptarà almenys amb els òrgans següents dedicats a organització i recursos humans, assumpte economicoadministratiu, informació i avaluació de la gestió, considerant igualment les funcions de servici de l'àmbit clínic, d'atencions i de gestió dels processos d'utilització dels servicis pels i les pacients».  
19é. Es modifica el títol i les lletres m, r i t i s'afigen les lletres u, v, w, x i y en l'article 23 dels estatuts fins ara vigents, que queda redactat com seguix, i es reordena com a article 22 dels nous estatuts:  
  
«Article 22. Funcions de la persona titular de la Direcció Gerència  
  
…  
m) Disposar els gastos propis i l'ordenació de pagaments del Consorci de conformitat amb les atribucions que li haja assignat el Consell de Govern.  
r) Sol·licitar, si és el cas, l'adhesió als procediments de contractació centralitzada que realitze la conselleria amb competències en matèria de sanitat.  
t) La gestió ordinària dels recursos humans i la contractació del personal laboral temporal.   
u) Resoldre els expedients de compatibilitat/incompatibilitat.  
v) La resolució de la jubilació i la d'incapacitat permanent.  
w) La declaració de situacions administratives d'excedència voluntària per interés particular i excedència per atenció de familiars respecte del personal propi del Consorci.  
x) La imposició de sancions per falta lleu.   
y) La concessió de permisos i llicències, vacacions i altres absències previstes tant legalment com reglamentàriament, retribuïdes o no».  
20é. Es renumeren els articles 24, 25, 26 i 27 dels estatuts vigents fins ara, que passen a numerar-se, respectivament, com a articles 23 (Nomenament i cessament del personal directiu), 24 (Comissió de Direcció. Funcions i règim de responsabilitat), 25 (Òrgans de participació) i 26 (Gestió de recursos humans).  
  
21é. Es modifica el punt 1 de l'article 28 dels estatuts vigents fins ara, que es reordena com a article 27 dels nous estatuts i queda redactat així:  
«Article 27. Cartera de servicis  
1. El Consorci, en l'àmbit dels servicis generals d'àrea de salut i de referència d'àrees que se li contracten, es responsabilitzarà de desenvolupar al màxim nivell de productivitat i qualitat la cartera de servicis per a la cobertura del catàleg de prestacions del Sistema Nacional de Salut que arreplega el Reial decret 1030/2006, de 15 de setembre, pel qual s'establix la cartera de servicis comuns del Sistema Nacional de Salut i el procediment per a la seua actualització, o les disposicions complementàries que es dicten referent a això.  
...».  
22a. Es modifica el punt 2 i l'apartat b del punt 3 de l'article 29 dels estatuts vigents fins ara, que es reordenen com a article 28 dels nous estatuts i queda redactat així:  
«Article 28. Separació i dissolució  
1. ...  
2. En l'acord de dissolució determinarà com ha d'efectuar-se la liquidació segons les directrius següents:  
a) El Consell de Govern adoptarà un acord de dissolució i nomenarà, amb el procediment establit en l'article 18.3, una entitat o un òrgan liquidador, no vinculat al Consorci en els cinc anys anteriors a la seua designació, que elevarà al Consell de Govern una proposta per a la dissolució.  
b) El nomenament de liquidador no implicarà alterar el funcionament dels òrgans del Consorci, fins a la seua dissolució completa.  
  
c) En cap cas el procés de dissolució i de liquidació del Consorci podrà suposar la paralització, la suspensió o la no prestació dels servicis assistencials, sanitaris, docents i d'investigació que duga a terme el Consorci. La Generalitat arbitrarà les mesures que considere convenients per a garantir la continuïtat d'estos servicis, integrant-los en la xarxa sanitària pública de la Generalitat.  
  
d) El liquidador calcularà la quota de liquidació que corresponga a cada membre del Consorci, d'acord amb la participació que li corresponga en el saldo resultant del patrimoni net després de la liquidació.  
  
e) En este sentit, es tindran en compte tant el percentatge de les aportacions que haja efectuat cada membre del Consorci al fons patrimonial d'este com el finançament concedit cada any. Si algun dels membres del Consorci no ha realitzat aportacions perquè no hi està obligat, el criteri de repartiment serà la participació en els ingressos que, si és el cas, haja rebut durant el temps que ha estat en el Consorci.  
  
f) El Consorci pagarà la quota de liquidació en el cas que esta resulte positiva en el termini d'un mes des que es produïsca.  
  
g) Les entitats consorciades podran acordar per majoria de dos terços dels seus membres representats en el Consell de Govern la cessió global d'actius i passius a una altra entitat adequada jurídicament amb la finalitat de mantindre la continuïtat de l'activitat i assolir els objectius del consorci que es liquida.  
3.   
a) …  
b) El patrimoni adscrit al Consorci, per la Diputació Provincial de València o per la conselleria amb competències en matèria de sanitat, revertirà en el seu ple domini a estes administracions, respectant en tot cas l'origen del patrimoni.  
La destinació dels béns propis del Consorci la decidirà el Consell de Govern, a proposta de l'entitat o l'òrgan liquidador, amb els requisits que establix l'article 18.3 d'estos estatuts.  
4. …».  
  
Quarta. Eficàcia del conveni  
1. El present conveni farà efecte a partir del dia que es firme i en el que implica la regulació del règim jurídic del CHGUV, entitat creada pel conveni de col·laboració entre la conselleria amb competència en matèria de sanitat de la Generalitat Valenciana i la Diputació Provincial de València, de creació del Consorci per a la Gestió de l'Hospital General Universitari de València, de 26 de desembre de 2001, mantindrà la seua eficàcia, excepte modificació o dissolució d'este.  
  
2. Queda sense efecte la Resolució de 14 de juliol de 2017, del director gerent del Consorci Hospital Universitari de València, per la qual es disposa la publicació dels estatuts refosos del CHGUV.  
  
Quinta. Publicitat i publicació  
1. S'hauran de complir les obligacions de publicitat derivades del que disposen els articles 4 i 5 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, i el capítol 2 de la Llei 19/2013, de 9 de desembre, de transparència, accés a la informació pública i bon govern.   
2. Així mateix, una vegada subscrit el conveni haurà de publicar-se en el portal de transparència de la Generalitat GVA Oberta, de conformitat amb la Llei 2/2015, de 2 d'abril, de participació ciutadana de la Comunitat Valenciana.  
  
I en prova de conformitat, es firma este document per duplicat, al lloc i en la data detallats en l'encapçalament.  
  
València,  
  
2 de juliol de 2024. Per l'Administració de la Generalitat,  
El conseller de Sanitat: Marciano Gómez Gómez.  
  
1 de juliol de 2024. Per la Diputació Provincial de València,  
El president de la Diputació Provincial de València: Vicente José Mompó Aledo.  
  
  
  
ANNEX  
Estatuts refosos del Consorci per a la gestió de l'Hospital General Universitari de València  
  
CAPÍTOL I  
Disposicions generals  
  
Article 1. Denominació, entitats consorciades i domicili   
1. Amb la denominació de Consorci de l'Hospital General Universitari de València (CHGUV), es constituïx un consorci en el qual participen la Generalitat i la Diputació Provincial de València.  
2. El domicili del Consorci serà el de la seu de l'Hospital General Universitari de València, avinguda de les Tres Creus, número 2, de València, que pot variar per acord del Consell de Govern.  
  
Article 2. Objectiu i finalitats   
1. L'objectiu del Consorci és la prestació de l'assistència i dels servicis sanitaris sociosanitaris, socials i de desenvolupament del coneixement, així com la participació en programes de promoció de la salut, prevenció de malalties i rehabilitació, tot això en els termes que preveu el Reial decret 1030/2006, de 15 de setembre, pel qual s'establix la cartera de servicis comuns del Sistema Nacional de Salut i el procediment per a la seua actualització.  
2. Constituïxen finalitats específiques del Consorci:  
a) L'atenció especialitzada en règim extrahospitalari i en règim hospitalari.  
b) L'atenció primària, la promoció de la salut, l'educació sanitària i la prevenció de la malaltia.  
c) L'atenció de rehabilitació.  
d) L'atenció sociosanitària i de salut mental.  
e) La prestació de servicis socials: de prevenció, de rehabilitació i d'assistència a domicili, etc.  
f) Les activitats de coneixement en els àmbits de la sanitat i de les ciències de la salut: la docència, la investigació, la formació, la bioètica, els sistemes d'informació i l'impuls al desenvolupament de les tecnologies i dels recursos per a millorar la qualitat dels centres hospitalaris.  
g) Totes les que estiguen relacionades directament o indirectament amb les finalitats esmentades anteriorment i que acorde el Consell de Govern.  
h) Qualsevol altra de naturalesa anàloga relacionada amb les finalitats anteriors.  
3. Les finalitats a què es referix l'apartat anterior les podrà dur a terme el mateix consorci directament o a través de qualsevol altra forma de gestió directa o indirecta, admesa en dret. Per a desenvolupar les activitats relacionades amb els diferents àmbits de coneixement, es podran formalitzar convenis de col·laboració.  
  
  
Article 3. Personalitat jurídica, capacitat, participació dels ens consorciats i administració d'adscripció   
1. El consorci regulat en estos estatuts constituïx una entitat de dret públic, de naturalesa institucional i de base associativa, amb personalitat jurídica pròpia i diferenciada de la de les entitats que l'integren i amb plena capacitat d'obrar per a complir els seus fins, i queda adscrit a l'Administració de la Generalitat, a través de la conselleria amb competències en matèria de sanitat.  
2. En conseqüència, el Consorci, per mitjà dels seus òrgans representatius, a més de les facultats que li corresponen com a entitat de dret públic, podrà adquirir, posseir, reivindicar, permutar, gravar i alienar tota classe de béns, subscriure contractes, assumir obligacions, interposar recursos i exercitar les accions previstes en les lleis.  
La gestió encomanada i les capacitats atorgades es realitzaran amb criteris de descentralització i autonomia, amb respecte als principis de servici efectiu, simplicitat, claredat i proximitat a la ciutadania; participació, objectivitat i transparència en l'actuació; racionalització i agilitat; bona fe, confiança legítima i lleialtat institucional; responsabilitat per la gestió pública; planificació per objectius; avaluació dels resultats de les polítiques públiques; eficàcia; economia, suficiència i adequació dels mitjans als fins; eficiència en la utilització i assignació dels recursos públics; cooperació, col·laboració i coordinació entre administracions públiques.  
3. El règim de participació de les administracions públiques consorciades en la gestió i el finançament del Consorci és l'establit en el conveni de col·laboració del qual els presents estatuts formen part integrant.  
  
  
CAPÍTOL II  
Règims reguladors  
  
Article 4. Règim jurídic  
1. El Consorci, que té caràcter voluntari, es regirà pel Conveni regulador, pels presents estatuts i pel que s'establix en la normativa aplicable als consorcis sanitaris i, subsidiàriament, per la normativa bàsica estatal i l'autonòmica que regulen amb caràcter general els consorcis.   
  
2. En l'exercici de les competències determinades en l'article 54.4 de l'Estatut d'Autonomia de la Comunitat Valenciana, la Generalitat exercirà la tutela de l'organització i els servicis vinculats o dependents del Consorci, amb la finalitat d'assegurar el compliment de la seua finalitat, i vetlarà per l'assignació correcta dels recursos econòmics.  
  
  
Article 5. Règim patrimonial  
1. El patrimoni del Consorci el constituirà el conjunt de béns i drets que li pertanguen i els que li adscriguen o cedisquen les administracions consorciades o per qualsevol persona física o jurídica pública o privada. En el cas de cessions o donacions realitzades per persones físiques o jurídiques privades, mai podrà comportar una contraprestació assistencial a este efecte.  
També constituïxen part del patrimoni del Consorci els fons obtinguts per la prestació de servicis sanitaris a altres institucions i tercers obligats al pagament, en els termes establits en el Reial decret 1030/2006, de 15 de setembre, pel qual s'establix la cartera de servicis comuns del Sistema Nacional de Salut i el procediment per a la seua actualització; i les donacions, els llegats i qualsevol altra aportació pública i privada que s'apliquen a una finalitat determinada, acceptada segons el que preveja la legislació vigent.  
2. Els béns mobles i immobles de la Diputació Provincial de València destinats al servici de l'Hospital General Universitari de València tindran caràcter de cedits al Consorci, i este tindrà facultats d'administració ordinària.  
3. Respecte del patrimoni propi, el Consorci podrà adquirir a títol onerós o gratuït, posseir, arrendar béns i drets de qualsevol classe, que quedaran afectats al compliment dels seus fins. Les adquisicions, les alienacions i els gravàmens dels béns immobles propis requeriran l'informe favorable de les institucions consorciades.  
4. Tots els béns patrimonials seran objecte d'inventari, i en este se'n consignarà mateix la classe, la naturalesa i la procedència, així com la destinació específica dels immobles adscrits. El Consorci haurà d'informar la Diputació Provincial de València de les inversions efectuades en els béns immobles cedits.  
5. En cas de dissolució del Consorci, serà aplicable, respecte de la totalitat del seu patrimoni (propi, adscrit o cedit), el que preveu l'article 28 d'estos estatuts.  
  
Article 6. Règim economicofinancer  
1. Per a realitzar els seus objectius, el Consorci disposarà dels següents mitjans i recursos econòmics:  
a) Rendiment dels servicis que preste.  
b) Aportacions realitzades per les entitats consorciades.  
c) Béns i valors que constituïsquen el seu patrimoni.  
d) Altres subvencions, ajudes o donatius.  
e) Productes i rendes del seu patrimoni.  
f) Ingressos ordinaris i extraordinaris que estiga autoritzat a percebre, segons l'ordenament jurídic.  
g) Donacions, llegats i qualsevol altra aportació pública i privada que s'apliquen a una finalitat determinada i haja sigut acceptada.  
  
h) Els crèdits que s'obtinguen.  
i) Qualsevol altre recurs que puga atribuir-se'ls per la normativa aplicable.  
2. El control economicofinancer del Consorci serà l'establit en la Llei d'hisenda pública de la Generalitat Valenciana per a les entitats de dret públic.   
  
Article 7. Règim pressupostari, de comptabilitat i de control economicofinancer i patrimonial  
1. El Consorci estarà subjecte al règim de pressupost, comptabilitat i control de la Generalitat, sense perjuí que se subjecte al que prevegen les normes reguladores de l'estabilitat pressupostària i la sostenibilitat financera.  
En tot cas, es durà a terme una auditoria dels comptes anuals, que serà responsabilitat de l'òrgan de control de la Generalitat.  
El pressupost del Consorci haurà de formar part dels pressupostos anuals de la Generalitat i haurà d'incloure's en el compte general de la Generalitat.  
2. El Consell de Govern aprovarà un pressupost anual, abans del 31 de desembre de cada any, que comprendrà la totalitat d'ingressos i gastos que es preveu realitzar en l'exercici següent, i que constarà com a mínim de:  
a) Gastos de personal.  
b) Gastos de béns corrents, de servicis, de manteniment i qualsevol altre gasto d'explotació del Consorci.  
c) Previsions de finançament.  
d) Amortitzacions.  
e) Política d'inversions de béns immobles, instal·lacions, d'utillatge i d'altres béns comuns duradors necessaris per al millor desenvolupament i prestació dels servicis, atenent en la distribució, com a mínim, el manteniment dels nivells de qualitat de servici dels centres integrats.  
  
3. Dins del primer trimestre de cada any, la persona titular de la Direcció Gerència elevarà a la persona titular de la Presidència del Consell de Govern una proposta de compte d'explotació de l'exercici anterior i l'inventari i el balanç a 31 de desembre. El Consell aprovarà els comptes i els balanços dins del segon trimestre de l'exercici següent al de referència, com també l'evolució del potencial de finançament per a inversions de l'exercici.  
4. El Consell decidirà la destinació dels romanents de l'exercici, que s'aplicaran, en primer lloc, a l'amortització de deutes del Consorci, si és el cas.  
  
Article 8. Règim de personal   
1. El personal al servici del Consorci podrà ser funcionari, estatutari o laboral, i haurà de procedir de les administracions participants.  
  
Excepcionalment, el Consorci podrà seleccionar el seu propi personal, amb naturalesa jurídica laboral, mitjançant una convocatòria pública i de conformitat amb els principis d'igualtat, mèrit, capacitat i publicitat.  
2. El personal que s'adscriga al Consorci a través de qualsevol dels procediments previstos en la normativa d'ocupació pública mantindrà inalterable el seu règim jurídic d'origen i li serà aplicable la seua normativa pròpia.  
3. Així mateix, el personal laboral propi del Consorci, mentres no se'n produïsca l'estatutarització, quedarà sotmés al Conveni col·lectiu del CHGUV vigent en cada moment, així com a la resta de normativa laboral i amb caràcter supletori el que disposa el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic.   
  
Article 9. Règim de contractació i responsabilitat patrimonial  
1. El Consorci ajustarà la seua activitat contractual al que es disposa en la legislació de contractes del sector públic, amb la consideració de poder adjudicador i d'administració pública, a més de la condició de mitjà propi instrumental i servici tècnic de l'Administració de la Generalitat, així com de les entitats i els organismes que depenguen d'esta.  
  
El CHGUV podrà adherir-se als procediments de contractació centralitzada de la Generalitat o qualsevol altra administració pública.  
2. El Consorci té atribuïda la competència per a tramitar i resoldre les reclamacions de responsabilitat patrimonial a què es referix l'article 106.2 de la Constitució Espanyola, amb subjecció al que prevegen a este efecte en les lleis reguladores del procediment administratiu comú i del sector públic.  
  
Article 10. Garanties de la ciutadania, el servici, la planificació, la coordinació i la cooperació  
1. Es respectaran en tot moment els drets atorgats a les persones usuàries tant per la Llei 14/1986, de 25 d'abril, general de sanitat, com per la Llei 10/2014, de 29 de desembre, de salut de la Comunitat Valenciana, i altres disposicions aplicables; en qualsevol cas, es respectarà el dret a disposar de l'assistència religiosa d'elecció segons les pròpies, establint procediments i òrgans que faciliten la seua exigència i prestació.  
En totes les activitats realitzades en l'àmbit del Consorci, i especialment en les de docència i investigació, es tindrà respecte absolut i rigorós als drets de les persones assistides.  
2. En tot cas el Consorci garantirà la continuïtat assistencial i l'atenció sanitària que haurà de prestar-se, almenys amb l'abast previst en el Reial decret 1030/2006, de 15 de setembre, pel qual s'establix la cartera de servicis comuns del Sistema Nacional de Salut i el procediment per a la seua actualització.  
3. El Consorci s'adaptarà a les directrius de planificació, coordinació i cooperació entre centres sanitaris disposades per la conselleria amb competències en matèria de sanitat, assumint la responsabilitat de desenvolupar activament la integració de l'assistència sanitària prestada amb els seus propis mitjans amb la realitzada en altres dispositius, garantint tant com siga possible la prestació de servicis integrats i sense escalons a la ciutadania.  
  
  
CAPÍTOL III  
Òrgans de govern, direcció, coordinació i participació  
  
Article 11. Òrgan de govern   
Són òrgans de govern del Consorci:  
a) El Consell de Govern.  
b) La Presidència.  
c) La Vicepresidència.  
  
Article 12. Composició del Consell de Govern  
1. El màxim òrgan de govern del Consorci serà el Consell de Govern, el qual n'exercirà la representació i tindrà totes les facultats que siguen necessàries per a realitzar els fins assignats. Seran membres nats del Consell de Govern la persona titular de la conselleria amb competències en matèria de sanitat i la persona titular de l'Excel·lentíssima Diputació Provincial de València.  
2. El Consell de Govern es compon d'un president/a, un vicepresident/a, un secretari/ària i catorze vocals nomenats i substituïts lliurement per les entitats integrants del Consorci en la proporció següent:  
  
- Set representants de la Generalitat, designats per la persona titular de la conselleria amb competències en matèria de Sanitat.  
- Set representants de la Diputació Provincial de València, designats pel seu president o presidenta.  
3. La persona titular de la Direcció Gerència del Consorci i qui exercisca la Secretaria del Consorci formaran part del Consell de Govern, amb veu però sense vot, llevat que qui ocupe la Secretaria tinga la condició de membre del Consell.   
4. El mandat dels i les representants de cada un dels ens consorciats en el Consell tindrà una duració de quatre anys, i seran susceptibles de reelecció. En cas de substitució, la duració del mandat de la nova persona membre del Consell coincidirà amb el període que restava a la persona substituïda.  
5. Als efectes que preveu l'apartat anterior, cada entitat haurà de designar i comunicar al Consorci en el termini de dos mesos a comptar del moment de la seua constitució o renovació, els seus representants, que continuaran en funcions fins a este nomenament, els i les representants anteriors, per a l'administració ordinària.  
  
Article 13. Funcions del Consell de Govern  
1. Al Consell de Govern li corresponen les funcions i les facultats següents:  
a) La proposta de modificació d'estatuts.  
b) L'aprovació del pla general d'actuació del CHGUV i dels plans anuals d'activitats.  
c) L'aprovació de l'estructura dels òrgans directius del Consorci, així com l'aprovació i la modificació del Reglament orgànic del Consorci.  
d) El nomenament i el cessament de la persona titular de la Direcció Gerència i les persones directives.  
e) Aprovació i modificació del pressupost anual i del compte general.  
f) La creació d'ens amb personalitat jurídica dependents del Consorci o dels seus centres.  
g) L'aprovació anual de la liquidació de pressupost, i de l'inventari de béns i balanç, de la memòria d'activitats, i del resultat de la gestió assistencial i econòmica de l'exercici anterior, i aplicació de romanents.   
h) L'aprovació de les bases per a la selecció de personal.  
i) L'aprovació de les plantilles i les relacions de llocs de treball, els convenis col·lectius, el règim retributiu i la fixació de les condicions generals de treball del personal.  
j) Acceptació de donacions i de llegats i herències a benefici d'inventari.  
k) Alienació i gravamen de béns propietat del Consorci.  
l) Aprovar els projectes d'obres, d'instal·lacions i de servicis de la seua competència.  
m) Les contractacions de tota mena actuant com a òrgan de contractació d'acord amb la normativa vigent en matèria de contractació administrativa pública i resoldre les qüestions que plantege la interpretació i el compliment d'estos contractes.  
n) Aprovar els concerts i els convenis per a la prestació de servicis amb les diferents administracions públiques o entitats privades.  
o) Aprovar les operacions de crèdit.  
p) La interpretació dels estatuts.  
q) Exercitar tota classe d'accions, d'excepcions, de recursos i de reclamacions judicials i administratives, en defensa dels drets i dels interessos del Consorci, en les matèries de la seua competència.  
r) Aprovació d'ordenances fiscals i preus dels servicis que preste el Consorci.  
s) Constituir comissions, consells o comités, així com nomenar, si és el cas, les persones que tenen el càrrec de conseller/a delegat amb les funcions que se'ls deleguen específicament, en l'àmbit de les seues competències.  
t) Acordar el despatxament disciplinari del personal laboral del CHGUV.  
u) Aprovar l'oferta d'ocupació pública i els instruments de planificació del personal del Consorci.  
2. El Consell pot delegar l'exercici de les seues atribucions en qualsevol dels altres òrgans, qualsevol dels seus membres, excepte les enumerades en les lletres a, b, c, e, f, g, i, o, p, r i t.  
  
Article 14. Presidència i Vicepresidència del Consell  
Serà titular de la Presidència del Consell de Govern la persona que tinga la titularitat de la conselleria amb competències en matèria de sanitat o, en defecte d'això, una altra persona membre del Consell per designació d'esta última, i titular de la Vicepresidència, qui exercisca la Presidència de la Diputació Provincial de València, o el diputat/ada en qui delegue.  
  
  
Article 15. Funcions de la Presidència i la Vicepresidència  
1. Corresponen a la persona titular de la Presidència del Consell de Govern les atribucions que s'indiquen a continuació:  
a) Exercir la representació institucional del Consorci.  
b) Convocar, presidir, suspendre i alçar les sessions i decidir els empats amb el seu vot de qualitat.  
c) Exercir la supervisió i la vigilància de tots els servicis i les activitats del Consorci en l'execució dels programes d'actuació aprovats pel Consell.  
d) Dictar les disposicions particulars que considere adequades per a complir els acords del Consell.  
e) Elevar al Consell de Govern la documentació i els informes que es consideren oportuns.  
f) La direcció de tot el personal.  
g) L'exercici de totes les accions judicials i administratives i la defensa del Consorci en matèries de la seua competència, fins i tot quan les haja delegades en un altre òrgan i, en cas d'urgència, en matèries de la competència del Consell de Govern, en este últim supòsit, i donar-li'n compte en la primera sessió que celebre, per a la seua ratificació.  
  
h) Resoldre en via administrativa recursos que s'interposen contra les resolucions dictades pels diferents òrgans directius o per la Direcció Gerència.  
i) La convocatòria de provisió de llocs i de selecció de personal; així mateix, el nomenament dels tribunals i de les comissions de valoració.  
  
j) La contractació del personal laboral fix.  
k) Intervindre en les negociacions amb els representants del personal respecte de les condicions de treball.  
l) La imposició de sanció disciplinària per falta greu o molt greu; així mateix, les resolucions sobre l'execució de les sancions disciplinàries.  
m) Qualsevol altre assumpte que li delegue el Consell de Govern.  
  
n) Totes les no atribuïdes expressament a altres òrgans.  
La persona titular de la Presidència pot delegar l'exercici de les seues atribucions, excepte les indicades en les lletres b, e, i h.  
2. Correspondran a qui exercisca la Vicepresidència totes les funcions que li delegue la persona titular de la Presidència, així com la seua substitució en cas d'absència, vacant o malaltia.  
  
Article 16. Règim de sessions del Consell de Govern  
1. El Consell de Govern es reunirà en sessió ordinària en dos ocasions en l'any natural, a raó d'una per semestre.   
2. El Consell de Govern es reunirà en sessió extraordinària sempre que la convoque la persona titular de la Presidència, per iniciativa pròpia o a petició d'una quarta part dels membres, quan les circumstàncies ho aconsellen.  
  
Article 17. Convocatòries  
1. La convocatòria de les reunions es farà per mitjans electrònics, amb cinc dies d'anticipació a la data de la reunió, i contindrà l'orde del dia, fora del qual no es podran prendre acords vàlids, llevat que en la reunió siguen presents tots els membres i ho consenten expressament.  
  
2. En cas d'urgència, la convocatòria es farà, almenys, amb 24 hores d'anticipació, per qualsevol mitjà que permeta la constància de la recepció de la convocatòria.  
3. En este últim cas, i una vegada considerat l'orde del dia, el Consell de Govern haurà d'apreciar, per majoria de les persones presents, l'existència d'urgència. Si no s'estima l'existència d'urgència, es convocarà la reunió del Consell, d'acord amb el que preveu el paràgraf primer d'este article.  
4. El Consell de Govern es podrà constituir, convocar, celebrar les sessions, adoptar acords i remetre actes tant de manera presencial com a distància.  
En les sessions que celebre el Consell de Govern a distància, els membres podran trobar-se en diferents llocs sempre que s'assegure per mitjans electrònics, incloent-hi també els telefònics i els audiovisuals, la identitat dels membres o les persones que els suplisquen, el contingut de les seues manifestacions i el moment en què es produïxen, així com la interactivitat i la intercomunicació entre ells en temps real i la disponibilitat dels mitjans durant la sessió. Entre altres, es consideraran inclosos entre els mitjans electrònics vàlids el correu electrònic, les audioconferències i les videoconferències.  
  
  
Article 18. Adopció d'acords  
1. Per a adoptar acords serà preceptiva l'assistència d'un nombre de membres del Consell de Govern no inferior a la mitat més un dels membres en exercici del càrrec. Per a la constitució vàlida del Consell, serà necessària l'assistència dels qui exercisquen la Presidència i la Secretaria o dels qui els substituïsquen legalment.  
Els acords es prendran amb el vot de la majoria de les persones conselleres assistents a la reunió. En cas d'empat, decidirà el vot de qualitat de la persona titular de la Presidència.  
2. Serà necessari el vot favorable de dos terços del nombre legal de membres per a la validesa dels acords que es prenguen sobre la modificació dels estatuts, per a incorporar noves entitats al Consorci i per a separar-ne a alguna.  
3. Els acords de dissolució o de liquidació del Consorci, d'aprovació i modificació d'estatuts, així com altres que comporten aportació econòmica per part dels ens consorciats, requeriran, a més de la majoria qualificada prevista en el paràgraf anterior, la ratificació de les institucions respectives que integren el Consorci.  
  
Article 19. Secretaria del Consell  
1. El Consell de Govern designarà una persona titular de la Secretaria, amb les funcions pròpies del càrrec, que podrà tindre o no la condició de membre del Consell.  
2. Qui tinga la titularitat de la Secretaria assistirà a les sessions del Consell amb veu, però sense vot, si no n'és membre. Si té la condició de conseller/a, assistirà amb veu i vot.   
3. Corresponen a la persona que exercisca la Secretaria les funcions següents:  
a) Assistir a les sessions del Consell de Govern, amb veu i sense vot, llevat que tinga també la condició de membre del Consell en representació d'algun dels ens consorciats.  
b) Elaborar les actes amb el vistiplau de qui exercisca la Presidència.  
c) Certificar les actuacions del Consell de Govern, amb el vistiplau de qui exercisca la Presidència.  
4. La Secretaria tindrà una duració de dos anys, i serà susceptible de reelecció indefinidament, per períodes de temps iguals. No obstant això, el Consell de Govern podrà cessar la persona titular de la Secretaria, en qualsevol moment, amb el quòrum ordinari previst en l'article 18.1 d'estos estatuts.  
5. En el supòsit d'absència, vacant o malaltia del titular de la Secretaria, les seues funcions podran ser exercides per la persona que designe el Consell de Govern.  
  
Article 20. Actes  
1. La persona titular de la Secretaria estendrà l'acta corresponent cada sessió, en la qual han de constar necessàriament les persones assistents, l'orde del dia de la reunió, les circumstàncies del temps i el lloc de celebració, els punts principals de les deliberacions i els acords adoptats.  
  
2. Quan així se sol·licite, es transcriurà en l'acta el contingut literal de les intervencions i dels vots particulars, si n'hi ha, sempre que en els dos casos es faciliten a este efecte, en absència de gravació de les reunions.  
  
Article 21. Òrgans de direcció i òrgans administratius   
1. Direcció Gerència: és l'òrgan executiu i directiu del Consorci  
  
2. El Consell de Govern aprovarà l'estructura directiva i administrativa del Consorci i el seu reglament orgànic i funcional, i haurà de procurar donar una resposta integrada i coordinada al i la pacient com a protagonista i eix d'un model assistencial orientat a satisfer les seues necessitats.  
3. Tindran la consideració d'òrgans administratius les persones titulars dels centres, les àrees o les unitats orgàniques en els termes que s'establisquen en la corresponent estructura orgànica. En este concepte es podran incloure tant la responsabilitat sobre àrees estructurals del centre com la responsabilitat sobre funcions. En qualsevol cas, l'estructura orgànica comptarà almenys amb els següents òrgans dedicats a organització i recursos humans, assumpte econòmic administratiu, informació i avaluació de la gestió, considerant igualment les funcions de servici de l'àmbit clínic, d'atencions i de gestió dels processos d'utilització dels servicis pels i les pacients.  
  
Article 22. Funcions de la persona titular de la Direcció Gerència  
  
Són funcions de la persona titular de la Direcció Gerència:  
a) Representar el Consorci en l'àmbit de les seues funcions.  
b) Assistir a les sessions del Consell de Govern, amb veu i sense vot.  
c) Executar i fer complir els acords del Consell de Govern i les disposicions de la Presidència.  
d) Formular, per mitjà de la Presidència, les propostes de reglaments d'organització i funcionament i del Consorci i dels seus centres, establiments i servicis, així com qualsevol altre que siga d'interés per al bon funcionament de la institució.  
e) Proposar al Consell de Govern, a través de la Presidència, les directrius estratègiques i els plans d'actuació del Consorci, així com la prioritat de les actuacions a realitzar.  
f) Definir els programes anuals d'acord amb els plans d'actuació aprovats que han de complir cada un dels centres i les àrees funcionals que configuren el Consorci.  
g) Formar part dels òrgans de govern i administració dels organismes instrumentals del Consorci.  
h) Proposar al Consell de Govern, a través de la Presidència, l'estructura de gestió del Consorci i dels seus centres, establiments i servicis, així com proposar el nomenament dels càrrecs directius d'esta, que haja d'aprovar el Consell.  
i) Constituir, amb caràcter temporal, comissions, comités, etc., amb funcions específiques en l'àmbit de les seues competències, i designar les persones que hagen d'integrar-los.  
j) Informar els projectes d'obres, instal·lacions, servicis i subministraments i tramitar els expedients dels esmentats projectes que haja d'aprovar el Consell de Govern.  
k) Aprovar els projectes d'obres, instal·lacions, servicis i subministraments en la quantia que fixe el Consell de Govern, i contractar i concedir les obres, els servicis i els subministraments que se li deleguen.  
l) Administrar el patrimoni i els béns del Consorci d'acord amb les atribucions que li delegue el Consell de Govern.  
m) Disposar els gastos propis i l'ordenació de pagaments del Consorci de conformitat amb les atribucions que li haja assignat el Consell de Govern.  
n) Vetlar per la millora dels mètodes de treball, per la introducció de les innovacions tecnològiques adequades, i per la conservació i el manteniment del centre i de les seues instal·lacions i equipaments.  
o) Preparar la documentació que, a través de la Presidència, ha de sotmetre's a la consideració del Consell de Govern, i informar de tot el que siga necessari per a exercir adequadament les seues competències, particularment quant a la confecció i el compliment del pressupost anual i dels programes d'activitat, qualitat assistencial, docència i investigació, etc.  
p) Informar trimestralment amb caràcter ordinari el Consell de Govern sobre el funcionament i l'estat de situació del Consorci, i amb caràcter extraordinari amb la periodicitat requerida.  
q) Presentar anualment al Consell de Govern, a través de la Presidència, el balanç de situació i la memòria de l'exercici anterior.  
r) Sol·licitar, si és el cas, l'adhesió als procediments de contractació centralitzada que realitze la conselleria amb competències en matèria de sanitat.  
s) Qualsevol altra que el Consell de Govern i la persona titular de la Presidència li deleguen, dins de les seues atribucions respectives.  
t) La gestió ordinària dels recursos humans i la contractació del personal laboral temporal.   
u) Resoldre els expedients de compatibilitat/incompatibilitat  
v) La resolució de la jubilació i la d'incapacitat permanent.  
w) La declaració de situacions administratives d'excedència voluntària per interés particular i excedència per atenció de familiars, respecte del personal propi del Consorci.  
x) La imposició de sancions per falta lleu.   
y) La concessió de permisos i llicències, vacacions i altres absències previstes tant legalment com reglamentàriament, retribuïdes o no.   
  
Article 23. Nomenament i cessament de personal directiu  
1. La persona titular de la Direcció Gerència serà designada i cessada lliurement pel Consell de Govern, a proposta de la Presidència.  
  
2. La resta de personal directiu serà designat i cessat lliurement pel Consell de Govern, oïda la persona titular de la Direcció Gerència.  
  
3. Els llocs de caràcter directiu del CHGUV es proveiran pel sistema de lliure designació, amb convocatòria prèvia publicada en el Diari Oficial de la Generalitat Valenciana.  
4. El CHGUV, a fi de professionalitzar la funció directiva i garantir la seua qualificació professional, determinarà els perfils genèrics d'estos llocs i desenvoluparà programes dirigits a l'actualització permanent del seu personal directiu.  
  
Article 24. Comissió de Direcció. Funcions i règim de responsabilitat  
1. En el Consorci hi haurà una comissió de direcció, presidida per la persona titular de la Direcció Gerència, de la qual formarà part tant el personal directiu com el personal responsable de les unitats funcionals que determine el Consell de Govern.  
2. Correspondrà a la Comissió de Direcció la coordinació, l'estudi i la deliberació de les activitats relatives al centre sanitari, en els termes establits en les normes internes de funcionament.  
3. La persona titular de la Direcció Gerència i la resta del personal directiu respondran de les seues actuacions davant del Consell de Govern i davant de l'Administració sanitària, amb independència de qualsevol altra responsabilitat que pertoque.  
  
Article 25. Òrgans de participació  
1. El Consell de Govern tindrà com una de les missions fonamentals garantir que el desenvolupament del Consorci, els seus centres i servicis es realitza dins del marc de màxima participació de tots els sectors implicats:   
- Ciutadania, usuaris i usuàries, buscant la seua participació a través de les seues pròpies entitats representatives de caràcter associatiu, a través de la representació de les administracions locals, a través de professionals de reconeguda sensibilitat i solvència pel seu compromís amb els interessos de la ciutadania, o mitjançant la incorporació de persones de solvència reconeguda que aporten al Consorci la perspectiva de la ciutadania, així com de l'origen i la destinació dels servicis que ha de gestionar el CHGUV.  
- Professionals, buscant la incorporació selectiva en tots els àmbits del professionalisme, la bona pràctica i la incentivació del treball ben fet. Esta participació es garantirà especialment en els nivells de l'àmbit clínic i d'atencions, sense oblidar les funcions no sanitàries d'atenció al públic i les de caràcter logístic i de servici intern.  
  
- Treballadors i treballadores, buscant el compromís en l'equilibri entre l'eficàcia i eficiència dels servicis i les garanties de qualitat de la relació laboral i la conciliació de l'activitat laboral amb la vida personal dels treballadors/ores.  
2. La participació de la ciutadania s'integrarà i es coordinarà a través de la Comissió de Participació i Garanties de la Ciutadania, òrgan col·legiat de participació en l'avaluació de l'assistència sanitària i d'assessorament al Consell de Govern del Consorci.  
En l'exercici de les seues funcions, esta comissió proposarà el desenvolupament de comissions, comités o activitats específiques, orientades a àmbits i temes més concrets, que amplien i facen efectiva a tots els nivells la integració de les aspiracions i les expectatives de la ciutadania respecte dels servicis del Consorci.  
3. La participació interna dels i les professionals s'integrarà i es coordinarà a través de la Junta Assistencial, òrgan col·legiat d'assessorament i consulta dels òrgans de direcció.  
Este òrgan coordinarà i integrarà les tasques de les comissions d'àmbit clínic i d'atencions, així com el desenvolupament de les diferents comissions clíniques i altres mecanismes de participació dels i les professionals que s'establisquen a este efecte.   
4. Els òrgans de participació del personal, regulats en la normativa laboral, s'estendran mitjançant els mecanismes que s'arbitren als centres, els servicis, i les unitats organitzatives per a garantir la major eficàcia dels mecanismes participatius.  
5. El Consell de Govern determinarà les mesures que considere oportunes per a garantir el funcionament efectiu tant dels mecanismes formals de participació com de les pràctiques d'informació, transparència i audiència en els processos de gestió del Consorci.  
  
Article 26. Gestió de recursos humans  
1. Els recursos humans d'elevada qualificació constituïxen la base i el valor fonamental de l'assistència sanitària, així com el patrimoni de més valor de les institucions dedicades a la salut. El Consell de Govern té com a missió clau desenvolupar una política activa de gestió del recurs humà, i és responsable de l'avaluació del seu desenvolupament pels òrgans de gestió que es constituïsquen.  
2. El desenvolupament de la política de gestió dels recursos humans estarà sempre emmarcat en el caràcter de servici al i la pacient, que constituïx l'objecte d'esta.  
3. El Consell de Govern garantirà que la Direcció Gerència i l'estructura de gestió desenvolupen i assumisquen els valors de formació, promoció i consolidació de la gestió dels recursos humans.  
4. El Consorci iniciarà des de la seua constitució el desenvolupament d'una política activa de gestió dels recursos humans, considerant tots els components de la cadena de gestió:  
- La política de selecció orientada a garantir la captació per a l'organització dels millors valors professionals en el context de publicitat, equitat i igualtat d'accés.  
- Els components d'enquadrament i participació organitzada del personal en la seua integració a l'organització, els seus valors, objectius, i expectatives. Tant en l'inici dels nous i noves professionals com de manera continuada.  
- El marc de contribució a l'acumulació i la gestió del coneixement i la qualitat de l'organització.   
- La incentivació, la promoció, i el desenvolupament de la carrera professional i laboral del personal.  
- L'avaluació continuada de l'acompliment professional en els seus components de servici al i la pacient, de contribució a la gestió del coneixement, de contribució al desenvolupament del treball en equip interdisciplinari, de gestió dels recursos posats a la seua disposició i de compromís amb l'organització.  
- La conciliació de la vida personal i laboral, la seguretat i la salut en el treball i els beneficis socials.  
- La satisfacció del personal amb el seu treball i el seu sentiment de pertinença a l'organització i les seues unitats.  
  
Article 27. Cartera de servicis  
1. El Consorci, en l'àmbit dels servicis generals d'àrea de salut i de referència d'àrees que se li contracten, es responsabilitzarà de desenvolupar al màxim nivell de productivitat i qualitat la cartera de servicis per a la cobertura del catàleg de prestacions del Sistema Nacional de Salut arreplegades en el Reial decret 1030/2006, de 15 de setembre, pel qual s'establix la cartera de servicis comuns del Sistema Nacional de Salut i el procediment per a la seua actualització o les disposicions complementàries que es dicten referent a això.  
2. Per a obtindre el millor aprofitament dels recursos disponibles, els centres i els dispositius del Consorci, amb caràcter complementari, podran desenvolupar altres servicis no coberts en este àmbit o finançats per fonts diferents de les del Sistema Nacional de Salut. El desenvolupament d'estes activitats ha d'assumir-se en tot moment en la mesura que contribuïsquen de manera sinèrgica als fins essencials de servici públic que constituïxen l'objecte del Consorci.  
3. Els sistemes d'informació i els mecanismes de comunicació del Consorci tendiran a garantir les millors condicions d'informació i accessibilitat per als i les pacients i els i les professionals externs de la cartera de servicis disponible i les característiques d'accés i organització d'esta. La política de comunicació referent a això ha d'estar dirigida a facilitar l'exercici responsable pels i les pacients i els seus professionals de l'exercici de lliure elecció.  
4. La consolidació i el desenvolupament de la cartera de servicis dels centres del Consorci es realitzarà des de l'esperit d'innovació i actualització en els continguts tècnics, organitzatius, de continuïtat de l'assistència i de satisfacció dels usuaris i usuàries i professionals que referisquen els seus pacients.  
La innovació en les noves prestacions i formes d'organització d'estes es realitzarà sempre en les condicions d'avaluació rigorosa de servicis per a les quals els centres i dispositius assistencials buscaran activament la col·laboració amb les institucions i agències d'avaluació de servicis.  
  
CAPÍTOL IV  
Separació i dissolució  
  
Article 28. Separació i dissolució  
1. El Consorci es dissoldrà per acord dels membres que l'integren amb el quòrum assenyalat en l'article 18.3 d'estos estatuts, així com per impossibilitat legal o material de complir els seus objectius.  
  
2. En l'acord de dissolució determinarà com ha d'efectuar-se la liquidació segons les directrius següents:  
a) El Consell de Govern adoptarà un acord de dissolució i nomenarà, amb el procediment establit en l'article 18.3, una entitat o un òrgan liquidador, no vinculat al Consorci en els cinc anys anteriors a la seua designació, que elevarà al Consell de Govern una proposta per a la dissolució.  
b) El nomenament de liquidador no implicarà alterar el funcionament dels òrgans del Consorci, fins a la seua dissolució completa.  
  
c) En cap cas el procés de dissolució i de liquidació del Consorci podrà suposar la paralització, la suspensió o la no prestació dels servicis assistencials, sanitaris, docents i d'investigació que duga a terme el Consorci. La Generalitat arbitrarà les mesures que considere convenients per a garantir la continuïtat d'estos servicis, integrant-los en la xarxa sanitària pública de la Generalitat.  
  
d) El liquidador calcularà la quota de liquidació que corresponga a cada membre del Consorci, d'acord amb la participació que li corresponga en el saldo resultant del patrimoni net després de la liquidació.  
  
e) En este sentit, es tindran en compte tant el percentatge de les aportacions que haja efectuat cada membre del Consorci al fons patrimonial d'este com el finançament concedit cada any. Si algun dels membres del Consorci no ha realitzat aportacions perquè no hi està obligat, el criteri de repartiment serà la participació en els ingressos que, si és el cas, haja rebut durant el temps que ha estat en el Consorci.  
  
f) El Consorci pagarà la quota de liquidació en el cas que esta resulte positiva en el termini d'un mes des que es produïsca.  
  
g) Les entitats consorciades podran acordar per majoria de dos terços dels seus membres representats en el Consell de Govern la cessió global d'actius i passius a una altra entitat adequada jurídicament amb la finalitat de mantindre la continuïtat de l'activitat i assolir els objectius del consorci que es liquida.  
3. La dissolució del Consorci implicarà, necessàriament, el següent:  
  
a) La integració directa del personal adscrit a este a la Generalitat, amb respecte absolut a la totalitat dels drets actius i passius, mantenint inalterable l'adscripció d'estos al referit centre hospitalari (HGUV).  
  
b) El patrimoni adscrit al Consorci, per la Diputació Provincial de València o per la conselleria amb competències en matèria de sanitat, revertirà en el seu ple domini a estes administracions, respectant en tot cas l'origen del patrimoni.  
La destinació dels béns propis del Consorci la decidirà el Consell de Govern, a proposta de l'entitat o l'òrgan liquidador, amb els requisits que establix l'article 18.3 d'estos estatuts.  
4. La separació del Consorci d'algun dels membres que l'integren haurà de realitzar-se amb un preavís d'un any, sense perjuí del respecte als interessos públics generals que el Consorci representa, i que l'entitat que se separe estiga al corrent dels seus compromisos anteriors i garantisca la liquidació de les obligacions aprovades fins al moment de la separació.  
En cas que la separació s'aprove, s'efectuarà la liquidació parcial seguint les mateixes normes establides en l'apartat anterior.  
  
5. Si únicament existiren com a membres del Consorci les dos administracions fundadores, la separació d'una implicarà la dissolució del Consorci.  
6. Qualsevol de les entitats privades consorciades, l'aportació al Consorci de les quals estiga consolidada, podrà, amb l'acord unànime del Consell de Govern, obtindre la separació respectiva del Consorci, en qualsevol moment, sense que esta cause, per consegüent, liquidació parcial de cap classe.